ANTIDOPINGOVÁ AGENTÚRA 
    SLOVENSKEJ REPUBLIKY	

       SPRÁVA ZO ZAHRANIČNEJ PRACOVNEJ CESTY 

1.	ÚČASTNÍK ZPC

Meno: 			Miroslav 
Priezvisko:			MOTYČÍK			Titul: PhDr.
Funkcia:			riaditeľ
Znalosť jazykov:		anglicky, nemecky, rusky
Názov organizácie:		Antidopingová agentúra SR
Adresa:			Hanulova 5/C, 841 01 Bratislava 

2.	ZAHRANIČNÁ PRACOVNÁ CESTA

Štát:				Rusko
Mesto:			Sochi
Termín:			11. - 16. marec  2014
Prijímajúca organizácia:  	WORLD PARALYMPIC COMMITTEE
SLOVENSKÝ PARALYMPIJSKÝ VÝBOR
Účel cesty:	XI. ZIMNÉ PARALYMPIJSKÉ HRY
Spôsob financovania: 	ZPC bola financovaná z rozpočtu Slovenského paralympijského výboru a Antidopingovej agentúry SR.

3.	RÁMCOVÝ PROGRAM POBYTU

Dátum/ čas:	11.,  15.– 16. marec 2014 / 08.00 - 19.30 hod.  
	EXPERTNÉ KONTROLNÉ AKTIVITY V SYSTÉME DOPINGOVEJ KONTROLY 
	12.-15. marec 2014 / 09.00 - 20.30 hod.  
	ÚČASŤ NA PROGRAME SVK TÍMU  
Navštívená organizácia:	World Paralympic Committee, 
				Local WPG organising committee

Kontaktované osoby:	- členovia Local WPG OC
	- členovia slovenkej misie WPG Sochi 2014
4.	PRIEBEH ROKOVANÍ

	Zahraničná  pracovná cesta  sa  uskutočnila na báze antidopingového programu   Svetovej antidopingovej agentúry, v ktorej participuje Slovenská republika ako zmluvná    strana, v koordinačnej gescii Medzinárodného paralympijského výboru a v inštitucionálnom zastrešení Slovenského paralympijského výboru. Celosvetový rozvoj športu a spoločný záujem zachovať aj naďalej “skutočný duch športu” a “čistý šport” nevyhnutne predpokladá aktívnu medzinárodnú spoluprácu všetkých zainteresovaných zložiek a štruktúr olympijského hnutia, medzinárodných športových federácií a mimovládnych organizácií, ktoré majú aj v oblasti boja proti dopingu svoju nezastupiteľnú funkciu. ADA SR sa ako národná antidopingová organizácia účastnila na priamom výkone dopingovej kontroly ako  súčasť plnenia úloh a opatrení antidopingového programu Zimných paralympijských hier Sochi 2014 (ďalej len „WPG“), vrátane expertného dohľadu zariadení pre dopingovú kontrolu,  pre účel jednotnej centrálnej globálnej administrácie a manažmentu účastníkov dopingovej kontroly, vrátane športovcov podliehajúcich antidopingovému testovaniu. 
	 Pracovný program bol rozdelený do nasledovných kľúčových tematických celkov:

	NOTIFIKÁCIA ŠPORTOVCA
	V systéme dopingovej kontroly je športovcom každá osoba, ktorá sa zúčastňuje súťaže organizovanej medzinárodnou športovou federáciou na medzinárodnej úrovni alebo súťaže národného športového zväzu na domácej súťaži alebo organizovaného podujatia samostatných nadnárodným organizátorom  WPG. V zmysle Svetového antidopingového kódexu  je to každá osoba, ktorá sa zúčastňuje na športových súťažiach v kompetencii niektorého signatára, vlády alebo inej športovej organizácie, ktorá prijala Kódex. 
	Dopingová kontrola je komplexný proces zahrňujúci plánovanie testovania, odber vzoriek  a manipuláciu s nimi, laboratórnu analýzu, spracovanie výsledkov, prerokovávania        a odvolania. Je to súhrn aktivít vykonávaných na športovom podujatí, pričom podujatím sa rozumie séria jednotlivých súťaží, riadených spoločne jedným riadiacim orgánom (napr. paralympijské hry). Súťažné testovanie počas WPG, pokiaľ nie je v pravidlách medzinárodnej federácie alebo inej príslušnej antidopingovej organizácie stanovené inak je zamerané na testovanie športovcov v súvislosti s ich účasťou v určitej súťaži, pričom kritériá výberu športovcov na testovanie môžu byť od štandardných výberových kritérií modifikované výhradne počas konania súťaží WOG s ohľadom nielen na špecifiká paralympijských športov, ale aj s ohľadom na zdravotné indispozície šúťažiacich paralympikov. 
	Antidopingová organizácia alebo iný kontrolný orgán ustanovený touto organizáciou, bude v prípade možnej pozitivity vzoriek dopingovej kontroly vykonávať ďalšie vyšetrovanie podľa medzinárodných noriem.  Po ukončení ďalšieho vyšetrovania bude  antidopingová organizácia okamžite informovať športovca ohľadne výsledkov ďalšieho vyšetrovania pri možnom porušení antidopingového pravidla.
	Odber vzoriek na testovanie vykonával medzinárodný tím komisárov dopingovej kontroly. Významnú úlohu v celkovom procese dopingovej kontroly zohrával koordinátor stanice dopingovej kontroly, ktorý v spolupráci s organizátorom WPG využíval činnosť “chaperone”, teda asistenta komisára. Jeho hlavným poslaním je zabezpečenie vylosovaného alebo inak určeného športovca pre výkon dopingovej kontroly. 

	VÝKON TESTOVANIA	 	
 	Antidopingové organizácie podieľajúce sa na koordinovanom testovaní počas WPG v koordinácii s ostatnými  antidopingovými organizáciami mali za úlohu naplánovať a realizovať efektívny počet súťažných a predsúťažných testov v stabilných staniciach dopingovej kontroly. Na začiatku procesu odberu vzorky moču komisár overil totožnosť každého športovca a jeho sprievodu a zapísal čas príchodu športovca do stanice dopingovej kontroly do tlačiva výzvy a protokolu dopingovej kontroly súladne s medzinárodnou normou pre testovanie. 
																																															V prípade ak by sa športovec nedostavil do stanice dopingovej kontroly v určenom čase alebo vôbec, boli by tieto skutočnosti zapísané do tlačiva výzvy a tiež do protokolu dopingovej kontroly.  V priestoroch stanice dopingovej kontroly boli prítomné oprávnené osoby, teda komisár, jeho asistent, prípadne  športovec a jeho sprievod, tlmočník, zástupca lekárskej komisie,  zástupca medzinárodnej športovej federácie, zástupca organizátora. V stanici dopingovej kontroly je štandardne zakázané fotografovať alebo vyhotovovať obrazový, zvukový alebo zvukovo-obrazový záznam. Športovcom boli v priestoroch stanice dopingovej kontroly poskytnuté nealkoholické nápoje, tieto boli riadne uzatvorené v originálnom balení a športovec si ich zásadne otváral sám. Nad nedopitým nápojom preberal športovec dohľad. Konanie športovcov a komisárov dopingovej kontroly bolo súladné s predmetnou antidopingovou reguláciou ( výber odberovej súpravy, vlastný odber vzorky, spísanie odberovej dokumentácie, uzatváranie odobratých vzoriek a odovzdávanie testova na zabezpečenie transportu do laboratória na vlastnú analýzu). Identifikácia športovcov bola vykovávaná dostatočne preukazným spôsobom, čo športovci a ich sprievod potvrdzovali bez výhrad  a svojim podpisom akceptovali pravdivosť zapísaných údajov ako aj súhlas s regulárnosťou postupu pri odbere vzorky. 
	
	STANICA DOPINGOVEJ KONTROLY	
	Miesta odberu vzoriek pre dopingovú kontrolu boli vo všetkých kľúčových oblastiach a častiach pobrežnej, horskej a vytrvalostnej paralympijskej dediny. Komisári dopingovej kontroly mali systémovo pridelené stabilné stanice dopingovej kontroly. 	
	V stanici dopingovej kontroly na športovisku bol ustalený tím pozostávajúci z manažéra stanice dopingovej kontroly a jeho asistent, dopingoví komisári oboch pohlaví (DCOs), komisár na odber krvi (BCO), 2x manažér chaperonov, chaperóni ženy a muži, 2x chaperón pri vstupe, 2x chaperón na recepcii, 2x chaperón pracujúci s ADAMS.
	Slovenský komisár dopingovej kontroly mal pridelené športy a športoviská pre alpské lyžovanie a jeho disciplíny v Rosa Khutor Alpine Center. Stanice dopingovej kontroly boli dostatočne materiálovo vybavené, pre prípad potreby premerania špecifickej hustoty moču boli k dispozícii optické refraktometre. Formulár dopingovej kontroly obsahoval náležité informácie v zmysle nastaveného protokolu, vrátane kombinácie údajov pre odberu moču a krvi na jednom formulári, taktiež kombináciu notifikácie a odberu vzorky. Notifikácia bola vypisovaná  chaperonom, ktorý privádzal športovca. Chaperon na recepcii vypisoval údaje týkajúce sa príchodu športovca do stanice dopingovej kontroly. Pre vlastné odbery boli použité štandardné odberové súpravy s lepiacimi čiarovými kódmi, ktoré sa vlepovali na odberový formulár. Na požiadanie športovca a po jeho súhlase boli odlepované zbývajúce nálepky z odberovej súpravy aj na protokol chain of custody. Odobraté vzorky a formuláre boli ukončení procedúry odberu odovzdávané manažérke stanice dopingovej kontroly. Okrem športovca, jeho sprievodnej osoby mali prístup do stanice dopingovej kontroly výhradne zástupcovia IPC.   
	
	TEMATICKÉ PROBLÉMOVÉ DISKUSIE 
	Počas tématického kontrolného dohľadu boli uskutočnené viaceré problémové  bilaterálne diskusie so zahraničnými antidopingovými organizáciami o spolupráci, vzájomnej výmene skúseností,  spolupráci pri organizácií vrcholných podujatí a podpore vo vzdelávaní športovcov a ich podporných tímov (poslanie komisára dopingovej kontroly, akreditácia a zónové vstupy, stanica dopingovej kontroly, personálne zabezpečenie testovania paralympikov, zdravotné indispozície a špecifiká predmetného testovania, preukaznosť objektivity výkonu dopingovej kontroly, bezpečnostné prvky odberového materiálu a dokumentácie dopingovej kontroly, ochrana osobných údajov a obdobie nakladania so zozberanými osobnými údajmi, odobratie vzorky dopingovej kontroly a ďalšie nakladanie s odobratou vzorkou, preprava vzoriek do laboratória, manažment výsledkov testovania, personálna a fyzická bezpečnosť počas testovania). V tejto oblasti boli nadviazané bližšie kontakty s predstaviteľmi národnej antidopingovej organizácie Ruska, Poľska, Kanady a Nórska.

	EDUKAČNÉ CENTRÁ WADA 
	Počas konania WPG boli v kľúčových športových oblastiach zriadené edukačné centrá s označením „SAY NO! TO DOPING“. Predmetom záujmu bolo edukačné centrum situované v paralympijskej dedine Rosa Khutor. Okrem priamych informačných výmen medzi zástupcami WADA a paralympijskými športovcami boli počas jednotlivých dní zvolávané skupinové diskusie nielen o poslaní športu, športovej činnosti a šírení ideálov a myšlienok  paralympizmu, ale aj veľmi kritické diskusie a prehlásenia paralympikov, ktoré vyzývali k zákazu používania dopingových látok v športe. Najefektívnejším spôsobom antidopingovej edukácie je pozitívna motivácia významnými športovcami a športovými osobnosťami v priamych diskusiách a informačných výmenných besedách. 
	
	PRÍPRAVA ZOH 2022 KRAKOW
	Organizátori WPG v koordinácii s IOC a IPC pre účel prípravy následných zimných olympijských a paralympijských hier prizývajú k účasti a pozorovateľskej činnosti zástupcov kandidačných krajín, vrátane zástupcov organizátorov olympijských a paralympijských hier zo Slovenska a Poľska. Počas spoločného expertného stretutia slovenskej a poľskej strany boli objasnené ďalšie postupy a aktivity viazané na spoločnú kandidatúru oboch krajín, vrátane explanácie štátnych a vládnych  garancií, ako aj na garanciu a akceptáciu relevantnej antidopingovej regulácie počas konania predmetných svetových podujatí. Za týmto účelom bude zvolané pracovné zasadnutie zainteresovaných strán a ich zástupcov pre dosiahnutie plnenia záväzkov a súladu v príprave a organizácii WPG Krakow v roku 2022. 

ÚČASŤ NA PROGRAME SVK TÍMU
Počas samotných Zimných paralympijských hier sa uskutočnilo viacero pracovných stretnutí so slovenskými zástupcami štábu paralympijských hier a národných zväzov zimných športov ( biatlon, curlling,  lyžovanie, snowboarding ), kde boli riešené aktuálne problémy a požiadavky športovcov z okruhu problematiky antidopingu, vhodnosti používania liekov a liečivých prípravkov počas samotných hier a plnenia si samotných monitorovacích povinností nadväzných predovšetkým  na používanie a aktualizáciu informácií v systéme ADAMS. 
Ďalšie stretnutia sa uskutočnili s predstaviteľmi SPV a pracovníkmi, ktorí zodpovedali za komplexné zabezpečenie účasti športovcov na WPG v lokalite paralympijskej dediny Rosa Khutor a v komplexe olympijskej dediny Sochi. Svoju pozornosť zasluhuje  vysoká úroveň aktuálnej spolupráce ADA SR so SPV počas celého obdobia pred konaní podujatia a nastavenie relevantnej úrovne a foriem spolupráce počas vrcholného paralympijského podujatia. 
Celkový pobyt, akreditácia a organizácia dopravy medzi Bratislavou a Sochi  boli zabezpečené prostredníctvom Slovenského paralympijského výboru. Ostatné náklady na zahraničnú pracovnú cestu boli hradené z prostriedkov ADA SR. 

5)	ODPORÚČANÉ ZÁVERY

ZÁVERY A RELEVANTNÉ ODPORÚČANIA:
A/	pre Ministerstvo školstva, vedy, výskumu a športu SR

- 	prezentovať súhlasnú účasť SR na programe paralympijských hier nadväznom na smerovanie štátnej politiky v oblasti športu a špecificky pre oblasť antidopingu v rozsahu štátnej starostlivosti o šport,

- 	zabezpečovať efektívnu realizáciu antidopingových opatrení WADA a IPC  v podmienkach Slovenska na báze európskeho právneho rámca a princípov ochrany zdravia. 

B/	 pre Antidopingovú agentúru SR

-	zabezpečiť odbornú garanciu v oblasti antidopingu v koordinácii s ústrednými orgánmi štátnej správy, participujúcimi na správe a riadení športu,   

- 	iniciovať v polohe národnej antidopingovej organizácie nezastupiteľnú úlohu a profesionálny výkon antidopingových opatrení na báze ADA SR ako realizátora antidopingovej regulácie.  

6)	ZOZNAM OBDRŽANEJ DOKUMENTÁCIE

	1/ 											
	„SAY NO! TO DOPING“								                                      listovka
	WADA (2013)

	2/
		Play true
		The World Anti-Doping Agency
		Montreal
		listovka, brožúra
		WADA (2007) 

	Vyššie uvedené materiály sa v elektronickej forme nachádzajú sa v depozite na adrese sídla Antidopingovej agentúry SR.  

7)	PRÍNOS 

	Poznatky z pracovného stretnutia predstavujú vysoko efektívnu koordinačnú, informačnú a dokumentačnú bázu pre plnenie záväzkov SR pre rozvoj paralympijského hnutia a následné riešenie nadväzných opatrení v oblasti antidopingovej regulácie v národných podmienkach. Predmetné poznatky budú na báze Národného antidopingového programu využité v bezprostrednej riadiacej praxi, v legislatívnom procese, smerovaní antidopingovej regulácie, v domácej i medzinárodnej koordinácii, pri zverejňovaní a popularizácií antidopingových opatrení.

8)	SP ÔSOB ZVEREJNENIA SPRÁVY 

Správa je zverejnená na webových stránkach www.minedu.sk a www.antidoping.sk,        jej  východiská  budú  priebežne  prezentované  na  pracovných  stretnutiach zameraných                   na aktualizáciu a rozvoj Národného antidopingového programu. 

Súhlasím so zverejnením správy na internete, publikovanie na webovej stránke Ministerstva školstva, vedy, výskumu a športu SR.

Bratislava, 17. marec 2014

Vypracoval: 	Miroslav MOTYČÍK

 Schválila:	Henrieta  CRKOŇOVÁ